Kar tref man wat eksmeisie doodskietŉ Man wat sy voormalige vriendin by haar werkplek in Noordwes doodgeskiet het is kort hierna deur ŉ motor getref toe hy probeer vlug het. Ao. Sam Tselanyane, ŉ polisiewoordvoerder, sê die 43-jarige man het die 29-jarige vrou by Shalima Park, haar werkplek, doodgeskiet. Sy het glo vroeër ŉ beskermingsbevel teen hom gekry nadat hy haar gedreig het. Toe die man by haar werkplek opgedaag het, het sy ŉ kollega gevra om al die deure te sluit en haar pa gebel. Die man het ŉ vuurwapen uitgeruk en die glasdeur stukkend geskiet, die kantoor binnegestap en die vrou doodgeskiet. Nog ŉ vrou is gewond tydens die voorval. Tselanyane sê die man het op die vlug geslaan maar is oomblikke later deur ŉ motor getref nadat hy oor die N4-hoofweg probeer hardloop het. Hy is in ŉ kritieke toestand in die hospitaal opgeneem en sal aangekla word van moord, poging tot moord en die besit van ŉ onwettige vuurwapen en ammunisie.